b'\n_START_ARTICLE_\nF\xc3\xa6rder\n_START_SECTION_\nTopografi\n_START_PARAGRAPH_\nF\xc3\xa6rder kommune har et landareal p\xc3\xa5 n\xc3\xa6r 100 km\xc2\xb2; arealet i sj\xc3\xb8 er mye st\xc3\xb8rre. Landskapet er i de sentrale omr\xc3\xa5dene p\xc3\xa5 N\xc3\xb8tter\xc3\xb8y, den st\xc3\xb8rste av \xc3\xb8yene, preget av store sammenhengende jordbruksarealer, med sm\xc3\xa5 \xc3\xa5ser spredt over de store, flate arealene med gammel sj\xc3\xb8bunn. Dessuten setter det store Vestfoldraet sitt preg p\xc3\xa5 den nordligste delen av kommunen. I den s\xc3\xb8ndre og \xc3\xb8stre delen av kommunen er landskapet p\xc3\xa5 \xc3\xb8yene kupert med knauser, kl\xc3\xb8fter og svaberg. Kommunen er kjent for sin vakre skj\xc3\xa6rg\xc3\xa5rd; en stor del av skj\xc3\xa6rg\xc3\xa5rden mot Oslofjorden ligger innenfor F\xc3\xa6rder nasjonalpark. Omtrent 650 \xc3\xb8yer og holmer h\xc3\xb8rer til kommunen; de fleste av disse er ubebodde._NEWLINE_Kommunens h\xc3\xb8yeste punkter ligger p\xc3\xa5 N\xc3\xb8tter\xc3\xb8y: Vetan d 99 moh, Vard\xc3\xa5s og Teieskogens 89 moh. De h\xc3\xb8yeste \xc3\xa5sene p\xc3\xa5 Tj\xc3\xb8me er Herkel\xc3\xa5s (80,3 moh) og Holtekj\xc3\xa6r\xc3\xa5sen (78,1 moh)._NEWLINE_\xc3\x98yene i F\xc3\xa6rder kommune har strender, v\xc3\xa5tmarker, skoger og kulturlandskap med en rik vegetasjon og flere sjeldne arter. Skogene er sm\xc3\xa5, men omfatter flere typer fra vernskog ved kysten som skjermer innenforliggende skog, via l\xc3\xb8vskog til m\xc3\xb8rke granskogsomr\xc3\xa5der. Planter og svaberg i strandsonen er utsatt for stor slitasje fra det omfattende friluftslivet p\xc3\xa5 \xc3\xb8yene._NEWLINE_P\xc3\xa5 nordre del av Tj\xc3\xb8me ligger kommunens st\xc3\xb8rste innsj\xc3\xb8, Kynna, et vann som er rikt p\xc3\xa5 dyreliv. I nord og s\xc3\xb8r har Kynna rike v\xc3\xa5tmarksbiotoper. Kynna dreneres mot Vrengensundet, og vannfallet ble p\xc3\xa5 begynnelsen av 1900-tallet brukt som drivkraft for en m\xc3\xb8lle. P\xc3\xa5 N\xc3\xb8tter\xc3\xb8y ligger Strengsdalsvannet som dreneres nordover gjennom bekker med lite fall._NEWLINE_De to \xc3\xb8yene N\xc3\xb8tter\xc3\xb8y og F\xc3\xb8ynland har til sammen ca. 14 km\xc2\xb2 dyrket mark, 10 km\xc2\xb2 produktiv skog og 10 km\xc2\xb2 bebygd areal. Produktiv jord utgj\xc3\xb8r ca. 20\xc2\xa0% av arealet, mens produktiv skog utgj\xc3\xb8r ca. 25\xc2\xa0%.\n_START_SECTION_\nGeologi\n_START_PARAGRAPH_\nHele F\xc3\xa6rder kommune ligger i den geologiske formasjonen som kalles Oslofeltet. Berggrunnen best\xc3\xa5r av dypbergarten larvikitt. Dette er en stein som brytes kommersielt i s\xc3\xb8ndre del av Vestfold; ogs\xc3\xa5 p\xc3\xa5 Tj\xc3\xb8me og Hvasser har det v\xc3\xa6rt steinbrudd av denne typen. L\xc3\xb8smassene er morene-, sand- og leirejord. Hele F\xc3\xa6rder kommune ligger under den marine grense; leire avsatt utenfor den store isbreen finnes i hele kommunen. Ytre del av det store raet gjennom Vestfold g\xc3\xa5r over nordre del av N\xc3\xb8tter\xc3\xb8y og bidrar til kommunens gode jordbruksarealer p\xc3\xa5 tidligere havbunn oppblandet med mer grovkornede masser fra morenen. En eldre morene, som av naturgeografer kalles Tj\xc3\xb8me-Hvaler-trinnet, krysser Tj\xc3\xb8me og Hvasser kan sees blant annet i Moutmarka og p\xc3\xa5 Sand\xc3\xb8. Tidligere kaltes denne morenen Tj\xc3\xb8me-raet,  og den har bidratt til gode forhold for gr\xc3\xb8nnsakdyrking p\xc3\xa5 Hvasser. I strandkanten er det lett \xc3\xa5 finne fossiler i l\xc3\xb8sblokker som er transportert av isen.\n_START_SECTION_\nKlima\n_START_PARAGRAPH_\nF\xc3\xa6rder har et typisk \xc3\xb8stnorsk kystklima, med t\xc3\xb8rre somre og milde vintre. V\xc3\xa6ret preges av vindene fra s\xc3\xb8r og nord. Med s\xc3\xb8nnavinden kommer det ofte regn, mens nordavinden bringer kaldt v\xc3\xa6r. De n\xc3\xa6rmeste v\xc3\xa6robservasjonsplassene er p\xc3\xa5 F\xc3\xa6rder fyr, Tor\xc3\xb8d, Tenvik og p\xc3\xa5 Melsom i T\xc3\xb8nsberg. Hvis man g\xc3\xa5r ut fra at m\xc3\xa5lingene fra Melsom er representative, er den \xc3\xa5rlige middeltemperaturen p\xc3\xa5 6 grader. Fra desember til mars ligger gjennomsnittstemperaturen p\xc3\xa5 2,5 kuldegrader, mens den i \xc3\xa5rets varmeste m\xc3\xa5ned, juli, ligger p\xc3\xa5 16,9. Den gjennomsnittlige nedb\xc3\xb8rsmengden p\xc3\xa5 Melsom er p\xc3\xa5 1029 mm i \xc3\xa5ret. T\xc3\xb8rken, som vanligvis kommer tidlig p\xc3\xa5 sommeren, f\xc3\xb8rer til vanningsrestriksjoner fra Vestfold Interkommunale Vannverk.\n_START_SECTION_\nFauna\n_START_PARAGRAPH_\nNaturen p\xc3\xa5 \xc3\xb8yene i F\xc3\xa6rder har mange sjeldne fuglearter, som blant annet r\xc3\xb8rsanger, sivsanger og soth\xc3\xb8ne. Andre arter er nattergal, fuglekonge, gjerdesmett, spurveugle, flaggspett, gr\xc3\xb8nnspett, svartspett og h\xc3\xb8nsehauk. Gravand, Norges st\xc3\xb8rste and, hekker i v\xc3\xa5tmarksomr\xc3\xa5det Kolabekkilen og kan observeres i stort antall. Der hekker ogs\xc3\xa5 gr\xc3\xa5hegre. Andre sj\xc3\xb8fugler er blant annet tjeld og \xc3\xa6rfugl. Det er ellers en stor mengde m\xc3\xa5ker og andre, vanlige arter. Av ville dyr finnes blant annet elg, r\xc3\xa5dyr, rev, grevling og ekorn. Dessuten kan mink sees b\xc3\xa5de i skogen og p\xc3\xa5 holmer og skj\xc3\xa6r. Kommunen er ogs\xc3\xa5 kjent for et usedvanlig rikt insektliv \xe2\x80\x93 sv\xc3\xa6rt mange arter er funnet for f\xc3\xb8rste gang i Norge her, og mange er fortsatt bare kjent herfra. Innenfor et lite omr\xc3\xa5de i det s\xc3\xb8ndre delen av kommunen ble rundt to tredjedeler av alle norske sommerfuglarter funnet; kommunen er ogs\xc3\xa5 rik p\xc3\xa5 biller og tovinger. S\xc3\xa6rlig Sand\xc3\xb8, Hvasser og utmarksomr\xc3\xa5det Moutmarka i den s\xc3\xb8ndre enden av Tj\xc3\xb8me er kjent for sin rike insektfauna. Den fredede r\xc3\xb8dlistearten blodigle finnes i Tj\xc3\xb8mes innsj\xc3\xb8, Kynna.\n_START_SECTION_\nNaturvern og friarealer\n_START_PARAGRAPH_\nVestfold fylkeskommune kj\xc3\xb8pte \xc3\x98stre Bol\xc3\xa6rne i 2004 for \xc3\xa5 sikre \xc3\xb8ya til friluftsform\xc3\xa5l for almenheten. \xc3\x98ya er den st\xc3\xb8rste i \xc3\xb8ygruppen Bol\xc3\xa6rne \xc3\xb8st for N\xc3\xb8tter\xc3\xb8y, og har i hundre \xc3\xa5r tilh\xc3\xb8rt forsvaret. \xc3\x98yas milit\xc3\xa6rforlegninger er bygget om til aktivitetssenter med overnattingsmuligheter, restaurant og kiosk, med overnattingskapasitet for 236 personer, m\xc3\xb8terom, gjestehavn til 75 b\xc3\xa5ter, samt utleie av kanoer, kajakker og rob\xc3\xa5ter. Mellom bebyggelsen er store gr\xc3\xb8ntomr\xc3\xa5der. \xc3\x98ya har gode badeforhold. Det g\xc3\xa5r fast b\xc3\xa5trute mellom Fiskebrygga i T\xc3\xb8nsberg og \xc3\x98stre Bol\xc3\xa6rne._NEWLINE_Oslofjordens Friluftsr\xc3\xa5d har sikret 4 km\xc2\xb2 n\xc3\xa6r Verdens Ende (omtrent 12\xc2\xa0% av kommunens areal) som friarealer. Dette er friluftsomr\xc3\xa5der \xc3\xa5pne for alle. Det gjelder popul\xc3\xa6re utfartssteder som Mostranda og Moutmarka med det karakteristiske vippefyret helt s\xc3\xb8r p\xc3\xa5 Tj\xc3\xb8me, flere fine strender p\xc3\xa5 Hvasser (bant annet Lilleskagen, Fynsletta og p\xc3\xa5 Syd) samt ei rekke \xc3\xb8yer, for eksempel Ildverket. _NEWLINE_Det er ogs\xc3\xa5 en rekke omr\xc3\xa5der og \xc3\xb8yer i privat eie der folk er velkomne, for eksempel p\xc3\xa5 Sand\xc3\xb8 utenfor Sand\xc3\xb8sund ved Hvasser. Forsvarets tidligere eiendom Tj\xc3\xb8nneberget p\xc3\xa5 Hvasser ble i 2010 \xc3\xa5pnet for publikum til friluftsform\xc3\xa5l. _NEWLINE_F\xc3\xa6rder nasjonalpark ble opprettet i 2013 for \xc3\xa5 \xc2\xabbevare et st\xc3\xb8rre naturomr\xc3\xa5de med representative \xc3\xb8kosystemer ved kysten i ytre Oslofjord med s\xc3\xa6rlig vekt p\xc3\xa5 landskap, naturtyper, arter og geologiske forekomster p\xc3\xa5 land og i sj\xc3\xb8 og som er uten tyngre naturinngrep\xc2\xbb. P\xc3\xa5 Verdens Ende er det etablert et nasjonalparksenter.\n_START_SECTION_\nTidligere kommuneinndeling og -sammensl\xc3\xa5ing\n_START_PARAGRAPH_\nF\xc3\xa6rder kommune er resultatet av en sammensl\xc3\xa5ing av kommunene Tj\xc3\xb8me og N\xc3\xb8tter\xc3\xb8y. Den nye kommunen ble opprettet 1. januar 2018 p\xc3\xa5 grunnlag av kongelig resolusjon fra Kommunal- og moderniseringsdepartementet av 16. mars 2016 forskrift om sammensl\xc3\xa5ing av Tj\xc3\xb8me og N\xc3\xb8tter\xc3\xb8y kommuner i Vestfold. I forkant av kommunesammensl\xc3\xa5ingen 2018 var det en omfattende debatt, bl.a. i lokalavisene. Et av sp\xc3\xb8rsm\xc3\xa5lene var om den nye kommunen ogs\xc3\xa5 burde omfatte T\xc3\xb8nsberg. Kommunene N\xc3\xb8tter\xc3\xb8y og Tj\xc3\xb8me hadde \xe2\x80\x93 med unntak av enkelte grensejusteringer \xe2\x80\x93 eksistert uendret siden formannskapslovene ble vedtatt._NEWLINE_N\xc3\xb8tter\xc3\xb8y kommune ble opprettet som N\xc3\xb8ter\xc3\xb8 formannskapsdistrikt i 1837. En del av N\xc3\xb8tter\xc3\xb8y med 102 innbyggere ble overf\xc3\xb8rt til T\xc3\xb8nsberg 1. januar 1877, slik at nordre del av \xc3\xb8ya N\xc3\xb8tter\xc3\xb8y i dag ligger i T\xc3\xb8nsberg kommune. Den viktigste grunnen for utvidelsen av T\xc3\xb8nsberg i 1877 var \xc3\xb8konomisk, ettersom det var store skatteinntekter \xc3\xa5 hente fra dette omr\xc3\xa5det. De var ogs\xc3\xa5 redde for konkurransen fra andre kj\xc3\xb8pstader. N\xc3\xb8tter\xc3\xb8y kommune mista dermed b\xc3\xa5de viktige skatteinntekter og et industriomr\xc3\xa5de som var i vekst. Den 1. januar 1901 ble H\xc3\xa5\xc3\xb8ya i Stokke kommune med 70 innbyggere overf\xc3\xb8rt til N\xc3\xb8tter\xc3\xb8y. 1. juli 1915 ble en del av N\xc3\xb8tter\xc3\xb8y med 12 innbyggere overf\xc3\xb8rt til Sem. 1. januar 1964 ble \xc3\xb8ya Veierland med 165 innbyggere overf\xc3\xb8rt fra Stokke til N\xc3\xb8tter\xc3\xb8y. Den seneste grensereguleringen skjedde 1. januar 1980 da en ubebodd del av N\xc3\xb8tter\xc3\xb8y ble overf\xc3\xb8rt til T\xc3\xb8nsberg.\n_START_SECTION_\nBebyggelse\n_START_PARAGRAPH_\nBorgheim er F\xc3\xa6rder kommunes administrasjonssentrum og fra gammelt av \xc3\xb8yas kirkested. Her ligger kommune- og kirkeadministrasjonen, N\xc3\xb8tter\xc3\xb8y kulturhus, Wilhelmsenhallen, Borgheim postkontor og flere butikker, samt en brannstasjon som er underliggende Vestfold interkommunale brannvesen. N\xc3\xb8tter\xc3\xb8y videreg\xc3\xa5ende skole ligger ogs\xc3\xa5 p\xc3\xa5 Borgheim, rett ved siden av Borgheim ungdomsskole. Borgheim er ogs\xc3\xa5 sentrum for all busstrafikken p\xc3\xa5 \xc3\xb8ya. _NEWLINE_Teie er kommunens mest utbygde sentrumsomr\xc3\xa5de. P\xc3\xa5 Teie er blant annet Vinmonopolet og N\xc3\xb8tter\xc3\xb8 Sparebank lokalisert. Her finner vi den andre ungdomsskolen p\xc3\xa5 \xc3\xb8ya, Teigar ungdomsskole. Stedet er forstad til byen T\xc3\xb8nsberg. _NEWLINE_Tj\xc3\xb8me sentrum er noe spredt geografisk omkring Tj\xc3\xb8me kirke, midt p\xc3\xa5 \xc3\xb8ya. Her er en rekke sentrumsfunksjoner og h\xc3\xa5ndverksbedrifter.\n_START_SECTION_\nTettsteder i F\xc3\xa6rder kommune\n_START_PARAGRAPH_\nI F\xc3\xa6rder kommune er det flere tettbebyggelser med mer enn 200 innbyggere. Disse er definert som tettsteder av Statistisk sentralbyr\xc3\xa5. Det st\xc3\xb8rste er tettstedet T\xc3\xb8nsberg, som dels ligger i T\xc3\xb8nsberg kommune, dels i F\xc3\xa6rder kommune. Faktisk ligger kommunesenteret i F\xc3\xa6rder, Borgheim, i utkanten av tettstedet T\xc3\xb8nsberg. Det er dessuten fem andre tettsteder i F\xc3\xa6rder kommune: Glomstein, \xc3\x85r\xc3\xb8ysund, Kj\xc3\xb8pmannskj\xc3\xa6r, Tj\xc3\xb8me og Hvasser.\n_START_SECTION_\nPolitikk\n_START_PARAGRAPH_\nFra opprettelsen av kommunen i 2018 har det v\xc3\xa6rt 47 representanter til kommunestyret.\n_START_SECTION_\nInterkommunalt samarbeid\n_START_PARAGRAPH_\nF\xc3\xa6rder kommune deltar i interkommunalt samarbeid i T\xc3\xb8nsberg-regionen.\n_START_SECTION_\nAndre offentlige tjenester\n_START_PARAGRAPH_\nvidereg\xc3\xa5ende skoler, milit\xc3\xa6rleirer, tingrett, sykehus, andre statsetater m.m.\n_START_SECTION_\nSamferdsel\n_START_PARAGRAPH_\nSamferdselen i \xc3\xb8ykommunen F\xc3\xa6rder er basert p\xc3\xa5 veier og bruforbindelser mellom \xc3\xb8yene. Fylkesvei 308 er hovedaksen i veitrafikken gjennom kommunen og videre til byen T\xc3\xb8nsberg og E18. P\xc3\xa5 N\xc3\xb8tter\xc3\xb8y heter den Kirkeveien, p\xc3\xa5 Tj\xc3\xb8me Vestveien og Helger\xc3\xb8dsveien. Denne veien, med kanalbrua i T\xc3\xb8nsberg som flaskehals, er eneste veiforbindelse ut av kommunen, til sykehus og brannstasjon som ligger i T\xc3\xb8nsberg. Veien g\xc3\xa5r gjennom kommunesenteret Borgheim, forbi N\xc3\xb8tter\xc3\xb8y kirke, gjennom Kj\xc3\xb8pmannskj\xc3\xa6r, over Vrengen bru, gjennom Tj\xc3\xb8me sentrum, og til endepunktet s\xc3\xb8rligst p\xc3\xa5 Tj\xc3\xb8me, Verdens Ende. _NEWLINE_Fra fylkesvei 308 g\xc3\xa5r en rekke st\xc3\xb8rre og mindre sideveier som forbinder alle veifaste steder i kommunen med hovedveien. Fylkesvei 307, Smidsr\xc3\xb8dveien, g\xc3\xa5r fra Teie langs \xc3\xb8stsiden av N\xc3\xb8tter\xc3\xb8y, bl.a. gjennom Hjemseng og Tor\xc3\xb8d. Fra Lindh\xc3\xb8y p\xc3\xa5 Tj\xc3\xb8me forbinder fylkesvei 380 Br\xc3\xb8ts\xc3\xb8 og Sand\xc3\xb8sund p\xc3\xa5 Hvasser med hovedveien. Fylkesvei 430 (Vestfold) forbinder Smidsr\xc3\xb8dveien med \xc3\xb8yene Foynland og Hus\xc3\xb8y. Hus\xc3\xb8y ligger i T\xc3\xb8nsberg kommune, men har veiforbindelse til kommunesenteret gjennom F\xc3\xa6rder kommune._NEWLINE_I dag kj\xc3\xb8rer Unibuss rute fra Sand\xc3\xb8sund og Tenvik til T\xc3\xb8nsberg, Horten og Holmestrand p\xc3\xa5 oppdrag fra Vestviken kollektivtrafikk. Samme selskap trafikkerer dessuten en rekke strekninger p\xc3\xa5 N\xc3\xb8tter\xc3\xb8y med pendelruter via rutebilstasjonen i T\xc3\xb8nsberg._NEWLINE_Det 43 meter h\xc3\xb8ye F\xc3\xa6rder fyr p\xc3\xa5 Tristein er et hovedmerke for skip og b\xc3\xa5ter som g\xc3\xa5r ut og inn av Oslofjorden. P\xc3\xa5 Hvasser er det losstasjon for Ytre Oslofjord. Tj\xc3\xb8me radio har ansvar for b\xc3\xa5ttrafikken fra svenskegrensa til Farsund og p\xc3\xa5 Mj\xc3\xb8sa, men stasjonen er n\xc3\xa5 betjent fra Horten.\n_START_SECTION_\nN\xc3\xa6rings- og arbeidsliv\n_START_PARAGRAPH_\nEn ikke ubetydelig del av innbyggerne i F\xc3\xa6rder har arbeid utenfor kommunen og pendler blant annet til nabokommunen T\xc3\xb8nsberg. Takket v\xc3\xa6re gode kommunikasjoner er det ogs\xc3\xa5 akseptabel reisetid for pendling til hovedstaden.  _NEWLINE_Mange av innbyggerne jobber frilans som selvstendig n\xc3\xa6ringsdrivende i frie yrker._NEWLINE_S\xc3\xa6rlig p\xc3\xa5 Tj\xc3\xb8me lever mange av sommerturismen, og kommunen har flere sm\xc3\xa5bedrifter og mindre h\xc3\xa5ndverksfirmaer, blant annet b\xc3\xa5tverksteder, snekkerfirmaer og liknende, og st\xc3\xb8rre service- og handelssektor enn folketallet skulle tilsi. Handelsn\xc3\xa6ringen er konsentrert om Tj\xc3\xb8me sentrum omkring Tj\xc3\xb8me kirke._NEWLINE_Jordbruk og fiske har fremdeles en viss rolle for kommunens n\xc3\xa6ringsliv. N\xc3\xb8tter\xc3\xb8y har fra naturens side gode ressurser for gr\xc3\xb8nnsakdyrking og flere firmaer driver rasjonelt i disse bransjene. _NEWLINE_Flere fiskeb\xc3\xa5ter er registrert i kommunen, og det er fiskerihavner p\xc3\xa5 Verdens Ende og i Sand\xc3\xb8sund hvor det er fiskemottak. Reketr\xc3\xa5ling i Ytre Oslofjord og Skagerrak er viktigste fiskeri. Skauen g\xc3\xa5rd er Tj\xc3\xb8mes eneste melkeprodusent og har tatt i bruk nytt l\xc3\xb8sdriftsfj\xc3\xb8s._NEWLINE_Forsvaret har bidratt med mange arbeidsplasser p\xc3\xa5 \xc3\xb8yene som har en strategisk plassering i Ytre Oslofjord. Flere forsvarsanlegg i kommunen har v\xc3\xa6rt viktige p\xc3\xa5 1900-tallet. Oslofjord festning besto av flere anlegg plassert i kommunen. H\xc3\xa5\xc3\xb8ya, Bol\xc3\xa6rne, Rauer, Tor\xc3\xa5s og M\xc3\xa5ger\xc3\xb8 var viktige lokaliteter, og de representerte ogs\xc3\xa5 mange arbeidsplasser. P\xc3\xa5 halv\xc3\xb8ya M\xc3\xa5ger\xc3\xb8 nord\xc3\xb8st p\xc3\xa5 Tj\xc3\xb8me ligger radarstasjonen CRC M\xc3\xa5ger\xc3\xb8. Det var Luftforsvarets kontroll- og varslingsstasjon for \xc3\x98stlandet og Tj\xc3\xb8mes st\xc3\xb8rste arbeidsplass etter kommunen. 14. juni 2012 vedtok Stortinget at Luftforsvarets stasjon M\xc3\xa5ger\xc3\xb8 skal legges ned. Stasjonen ble lagt ned i 2016.\n_START_SECTION_\nTurist-kommunen F\xc3\xa6rder\n_START_PARAGRAPH_\nDet kommer hver sommer en stor mengde feriegjester og hyttefolk til F\xc3\xa6rder kommune, s\xc3\xa6rlig til Tj\xc3\xb8me og Hvasser. Tj\xc3\xb8mlingene kaller tradisjonelt disse feriegjestene fra hovedstadsomr\xc3\xa5det for \xc2\xabbadegjester\xc2\xbb. _NEWLINE_Tj\xc3\xb8me og Hvasser har flere private fritidsboliger (ca. 2 200) enn hel\xc3\xa5rsboliger (ca. 1 800). Hyttene ligger ofte innimellom vanlige hus, og eiendommene beslaglegger store strandomr\xc3\xa5der. Gjennomsnittlig pris for de 52 hyttene som ble solgt i 2004 var 3,4 millioner kroner, deriblant Vestfolds dyreste fritidseiendom til 20 millioner kroner. Dette gj\xc3\xb8r F\xc3\xa6rder til en av landets dyreste hyttekommuner. For \xc3\xa5 unng\xc3\xa5 tomme hus utenfor sommersesongen, er det boplikt ved kj\xc3\xb8p av hel\xc3\xa5rsbolig i kommunen. Det er imidlertid stor politisk uenighet om hytte- og strandsonepolitikken. En hel\xc3\xa5rsbolig som passer til hytte, vil \xc3\xb8ke sterkt i verdi dersom den kan selges som det. Ulempen er at grender kan legges \xc3\xb8de om vinteren og at unge, utflyttede tj\xc3\xb8mlinger ikke har r\xc3\xa5d til \xc3\xa5 vende hjem._NEWLINE_Den norske kongefamilien har privat feriested p\xc3\xa5 M\xc3\xa5ger\xc3\xb8. Av sikkerhetsmessige grunner ligger det p\xc3\xa5 milit\xc3\xa6rt omr\xc3\xa5de._NEWLINE_En viktig turismebedrift er Havna hotell ved siden av hytteutleie, campingplasser, pensjonater og restauranter. I Tj\xc3\xb8me sentrum er det en liten, men idyllisk golfbane med ni hull anlagt i 1991. P\xc3\xa5 \xc3\xb8ya Hud\xc3\xb8y (eller Hud\xc3\xb8 eller Hui) rett vest for Tj\xc3\xb8me er det dessuten feriekoloni for barn fra Oslo. Feriekoloniene ble tidligere drevet av Oslo kommune, men kommunen samarbeider i dag med Kirkens bymisjon i Oslo. Ellers driver Norges R\xc3\xb8de kors kurs- og aktivitetssenter p\xc3\xa5 Eidene hele \xc3\xa5ret. Eidene senter har lange tradisjoner, blant annet som hjem for \xc2\xabnerv\xc3\xb8se barn\xc2\xbb f\xc3\xb8r krigen. Senteret er i dag \xc3\xa5pent for alle, men eldre og funksjonshemmede prioriteres._NEWLINE_Tj\xc3\xb8me kommune definerte seg som en "typisk turist-kommune" og med dette fikk dagligvarebutikkene ha \xc3\xa5pent ogs\xc3\xa5 p\xc3\xa5 s\xc3\xb8ndag.\n_START_SECTION_\nReligi\xc3\xb8se forhold\n_START_PARAGRAPH_\nantall prestegjeld, navn p\xc3\xa5 disse, frikirkelige menigheter, ikke-kristne trossamfunn\n_START_SECTION_\nKirkebygg\n_START_PARAGRAPH_\nF\xc3\xa6rder kirkelige fellesr\xc3\xa5d har 6 kirker: N\xc3\xb8tter\xc3\xb8y, Tor\xc3\xb8d, Teie, Veierland, Hvasser og Tj\xc3\xb8me._NEWLINE_N\xc3\xb8tter\xc3\xb8y kirke var hovedkirken i det som var N\xc3\xb8tter\xc3\xb8y prestegjeld. Kirkens vestskip og t\xc3\xa5rnfot utgj\xc3\xb8r det opprinnelige kirkebygget. Kirken ble opprinnelig bygget omkring 1100 i gr\xc3\xa5stein i romansk stil. Kirken er utvidet mot \xc3\xb8st som korskole i to tilbygningsetapper som foregikk i 1839 og 1883. Den har ca. 600 sitteplasser og to gallerier._NEWLINE_Tor\xc3\xb8d kirke er en langkirke fra 1915. Byggverket er i tre og har 200 plasser. Da den stod ferdig i 1915, var den N\xc3\xb8tter\xc3\xb8ys andre kirke._NEWLINE_Veierland kirke er en langkirke fra 1905. Den het opprinnelig \xc2\xabVeierland kapel(l)\xc2\xbb frem til Veierland ble overf\xc3\xb8rt fra Stokke kommune til N\xc3\xb8tter\xc3\xb8y kommune i 1964. Byggverket er i tre og har 150 plasser. I 1970 fikk kirken to kirkeklokker._NEWLINE_Hvasser kirke er en liten, hvitmalt trekirke p\xc3\xa5 \xc3\xb8ya Hvasser. Kirken ble innviet 26. juni 1903 og kostet 8 588 kroner ferdig med inventar og utstyr. Kirken er siden utvidet med inngangsparti, t\xc3\xa5rn og annet. Vindfl\xc3\xb8yen p\xc3\xa5 toppen av t\xc3\xa5rnet b\xc3\xa6rer \xc3\xa5rstallet 1908._NEWLINE_Tj\xc3\xb8me kirke var hovedkirke i Tj\xc3\xb8me prestegjeld. Dette er en steinkirke av larvikitt fra 1867. Deler av inventaret er fra en eldre middelalderskirke som ble revet, middelaldersk krusifiks, barokk altertavle og prstol. _NEWLINE_Hvasser kirke er oppf\xc3\xb8rt 1902.\n_START_SECTION_\nMonumenter\n_START_PARAGRAPH_\n100 meter \xc3\xb8st for R\xc3\xb8d g\xc3\xa5rd st\xc3\xa5r Finn-Henrik Bodvins eiketre-monument over Tj\xc3\xb8me-dikteren Alf Larsen, reist i 1985 og inspirert av Larsens dikt om \xc3\xb8yas eikeskog som ikke lenger fins. Ikke langt fra vippefyret p\xc3\xa5 Verdens Ende sees den omstridte skulpturen Sj\xc3\xb8mannshustruen fra 2004 av Nina Nesje, og i Sand\xc3\xb8sund st\xc3\xa5r St\xc3\xa5le Kalviks Brottet fra 2005. P\xc3\xa5 Teie er minnesmerke for tankskipets oppfinner. _NEWLINE_Ved Tj\xc3\xb8me kirke er reist en bautaen til minne om \xc3\xb8yas falne under krigen; ved N\xc3\xb8tter\xc3\xb8y kirke er en minnepark med skulptur til samme form\xc3\xa5l. Ved bruene over Vrengen og R\xc3\xb8ssesund er plassert byster av to av Tj\xc3\xb8mes ordf\xc3\xb8rere.\n_START_SECTION_\nHistorie\n_START_PARAGRAPH_\nDa den opptil 3000 meter tjukke iskappa ble borte etter siste istid for ti tusen \xc3\xa5r siden, l\xc3\xa5 \xc3\xb8yene som i dag er F\xc3\xa6rder kommune under havniv\xc3\xa5. Da isen ikke lenger tynget, begynte landskapet \xc3\xa5 heve seg, og for 5000\xe2\x80\x936000 \xc3\xa5r siden sto havet bare 50 meter h\xc3\xb8yere enn det gj\xc3\xb8r i dag. Fra denne tida er det spredte steinalderfunn fra kommunen, h\xc3\xb8yst sannsynlig fra fiskere. Det er likevel ingen sikre bevis p\xc3\xa5 fast bosetning f\xc3\xb8r n\xc3\xa6rmere vikingtida._NEWLINE_Snorre forteller i sine kongesagaer at Kong Sverre rodde gjennom Grindholmasundet nord p\xc3\xa5 Tj\xc3\xb8me p\xc3\xa5 jakt etter baglerne i 1201. I 1718 var Tordenskiold i Sand\xc3\xb8sund p\xc3\xa5 Hvasser med orlogskipet Lolland. Herfra seilte han videre til danskekongen med beskjed om at den svenske Karl XII hadde falt._NEWLINE_Tj\xc3\xb8me h\xc3\xb8rte p\xc3\xa5 16- og 1700-tallet til Laurvig Grevskab. B\xc3\xb8ndene p\xc3\xa5 Tj\xc3\xb8me var fritatt for \xc3\xa5 levere trekull til jernverket i Larvik fordi det var lite skog p\xc3\xa5 Tj\xc3\xb8me. _NEWLINE_Tj\xc3\xb8me og N\xc3\xb8tter\xc3\xb8y var ett kirkesogn p\xc3\xa5 1800-tallet.\n_START_SECTION_\nKommunikasjonshistorie: Fra sj\xc3\xb8 til land\n_START_PARAGRAPH_\nVrengen bru forbinder i dag \xc3\xb8yene N\xc3\xb8tter\xc3\xb8y og Tj\xc3\xb8me. F\xc3\xb8r 1886 gikk det en pram som en enkel ferje mellom N\xc3\xb8tter\xc3\xb8y og Tj\xc3\xb8me. Ferjeleiene var fra 1886 Kj\xc3\xb8pmannskj\xc3\xa6r p\xc3\xa5 N\xc3\xb8tter\xc3\xb8y og Fergeodden p\xc3\xa5 Tj\xc3\xb8mesida. Rundt 1900 ble det anlagt en liten kabelferje. Ferja ble seinere motorisert. Tj\xc3\xb8me var et popul\xc3\xa6rt utfartssted med stadig \xc3\xb8kende trafikk. P\xc3\xa5 en fin juli-s\xc3\xb8ndag i 1926 ble det fraktet hele 144 biler med den vesle motorferja, som bare tok ganske f\xc3\xa5 biler av gangen, over Vrengensundet. Det ble derfor bestemt \xc3\xa5 bygge ei bru over sundet, og i 1932 sto hengebrua Vrengen bro ferdig. Den gav \xc3\xb8ya fast veiforbindelse til N\xc3\xb8tter\xc3\xb8y og T\xc3\xb8nsberg (n\xc3\xa5v\xc3\xa6rende riksvei 308). I 1981 ble det bygd ei breiere betongbru med en h\xc3\xb8yde p\xc3\xa5 27 meter og en lengde p\xc3\xa5 465\xc2\xa0meter. Vrengenferja fortsatte for \xc3\xb8vrig i R\xc3\xb8ssesund, men i 1952 overtok den 14 meter h\xc3\xb8ye R\xc3\xb8ssesundbrua mellom Tj\xc3\xb8me og Br\xc3\xb8ts\xc3\xb8._NEWLINE_Fra Tj\xc3\xb8me var det fra slutten av 1800-tallet dampskipforbindelse til T\xc3\xb8nsberg, Kristiania og Sandefjord. De lange rutene til hovedstaden ble supplert av lokale ruteb\xc3\xa5ter. Det var i alt elleve faste anl\xc3\xb8pssteder for slike b\xc3\xa5ter p\xc3\xa5 Tj\xc3\xb8me, de fleste p\xc3\xa5 \xc3\xb8stsida. Turen til T\xc3\xb8nsberg tok tre, seinere to, timer og gikk ogs\xc3\xa5 innom N\xc3\xb8tter\xc3\xb8y. B\xc3\xa5tene gikk fram til 1950-tallet. Om sommeren brakte de i helgene med seg arbeidende fedre til deres ferierende familier p\xc3\xa5 Tj\xc3\xb8me, og disse b\xc3\xa5tene ble derfor ofte kalt \xc2\xabPappab\xc3\xa5ten\xc2\xbb._NEWLINE_Fra ca. 1920 ble det rutebilforbindelse til T\xc3\xb8nsberg, og busselskapet \xc3\x98ybuss trafikkerte \xc3\xb8yene fra 1941 til 1996.\n_START_SECTION_\nMaritime n\xc3\xa6ringer\n_START_PARAGRAPH_\nSand\xc3\xb8sund p\xc3\xa5 \xc3\xb8ya Hvasser var et kommunikasjonssenter ved Oslofjorden. Her anl\xc3\xb8p ruteskip som gikk i trafikk langs kysten. En periode midt p\xc3\xa5 1800-tallet var Sand\xc3\xb8sund m\xc3\xb8tested for landets to f\xc3\xb8rste dampskip, hjuldamperne \xc2\xabConstitutionen\xc2\xbb og \xc2\xabPrinds Carl\xc2\xbb.\n_START_SECTION_\nTurisme\n_START_PARAGRAPH_\nOmkring \xc3\xa5r 1900 var Tj\xc3\xb8me i ferd med \xc3\xa5 bli et popul\xc3\xa6rt utfartssted for s\xc3\xa5kalte badegjester fra hovedstaden. En forutsetning for dette var de gode kommunikasjonene mellom hovedstaden og \xc3\xb8yene i ytre Oslofjord. Badegjestene losjerte hos private; det ble etablert en rekke pensjonater og hoteller, og de skaffet seg egne fritidsboliger._NEWLINE_P\xc3\xa5 Tj\xc3\xb8me var det fremdeles for hundre \xc3\xa5r siden skikken \xc3\xa5 flytte i bryggerhuset om sommeren, slik at det ble ledig plass i kj\xc3\xb8kken og stue. Den ledige plassen ble ofte leid ut til badegjester._NEWLINE_Et vanlig bolighus kunne ombygges til pensjonat ved \xc3\xa5 bygge p\xc3\xa5 loftsetasjen slik at det ble plass til flere soverom. En stor glassveranda var pensjonatets sikreste kjennetegn, og et soveanneks kunne utvide kapasiteten. Pensjonatdriften var viktigst i 1930-\xc3\xa5rene. Folk hadde da i st\xc3\xb8rre grad f\xc3\xa5tt regulert ferie. I 1936 var det 25 pensjonater i drift samtidig. Mange av disse ble drevet i kombinasjon med jordbruk, slik at produkter kunne brukes til pensjonatdriften. Flere av Tj\xc3\xb8mes eksisterende bedrifter i hotellbransjen har sin opprinnelse i pensjonatdriften.\n_START_SECTION_\nKulturminner\n_START_PARAGRAPH_\nDet er f\xc3\xa5 arkeologiske kulturminner registrert i kommunen, og en \xc3\xa5rsak er \xc3\xa5penbart at da de f\xc3\xb8rste menneskene kom til det som i dag er Norge l\xc3\xa5 det som i dag er F\xc3\xa6rder kommune under vann. Det er likevel enkelte funn fra yngre steinalder. Innenfor Storemyr \xe2\x80\x93 Fagerbakken landskapsvernomr\xc3\xa5de p\xc3\xa5 Hvasser er et helt spesielt kulturminne, som trolig har v\xc3\xa6rt brukt i seremonielle sammenhenger. P\xc3\xa5 Holtekj\xc3\xa6r\xc3\xa5sen og Herkel\xc3\xa5s, de h\xc3\xb8yeste \xc3\xa5sene p\xc3\xa5 \xc3\xb8ya Tj\xc3\xb8me, er det gravr\xc3\xb8yser som er fra bronsealder eller jernalder. P\xc3\xa5 flere av \xc3\xb8yene \xc3\xb8st for N\xc3\xb8tter\xc3\xb8y er det registrert gravr\xc3\xb8yser. Det er funnet rester av tre bygdeborger p\xc3\xa5 N\xc3\xb8tter\xc3\xb8y; Vard\xc3\xa5s (F\xc3\xa6rder), Leirfjell og H\xc3\xb8g\xc3\xa5s._NEWLINE_N\xc3\xb8tter\xc3\xb8y kirke er kommunens eneste byggverk fra middelalderen. Tj\xc3\xb8me kirke har bevart inventar fra middelalderkirken som sto p\xc3\xa5 samme sted. _NEWLINE_Det er fredet flere hus fra etterreformatorisk tid, blant annet v\xc3\xa5ningshus p\xc3\xa5 Nordre Sundene, Holtane og ei steinstue i Humlesekken n\xc3\xa6r Verdens Ende. En rekke enkeltbygninger og bygningsmilj\xc3\xb8er fremst\xc3\xa5r som kulturminner og kulturmilj\xc3\xb8er selv om de ikke er formelt vernet, bl.a. finnes det lange steingjerder som minner om at utmarka p\xc3\xa5 Tj\xc3\xb8me var en viktig beiteressurs for et par hundre \xc3\xa5r siden._NEWLINE_Innenfor F\xc3\xa6rder nasjonalpark er det flere viktige kulturminner, blant annet ruinen av landets eldste fyr p\xc3\xa5 Store F\xc3\xa6rder. B\xc3\xa5de ruinen og F\xc3\xa6rder fyr p\xc3\xa5 Tristein er fredet etter lov om kulturminner. P\xc3\xa5 Store F\xc3\xa6rder og andre steder i nasjonalparken er det spor etter tidligere tiders bosetning i skj\xc3\xa6rg\xc3\xa5rden. En rekke sj\xc3\xb8merker er interessante kulturminner, blant annet steinvarden p\xc3\xa5 Leistein. Flere skipsvrak i kommunenes farvann er fredet p\xc3\xa5 grunn av sin alder._NEWLINE_En rekke forsvarsinstallasjoner fra Festung Norwegen og den kalde krigen er bevart. De finnes i stort antall og enkelte anlegg er fredet, bl.a. Tor\xc3\xa5s fort ved Verdens Ende. P\xc3\xa5 MIdtre Bol\xc3\xa6rne finnes et spesielt kulturminne fra andre verdenskrig: Rester av en leir for syke russiske krigsfanger. Til leiren h\xc3\xb8rte en gravplass.  _NEWLINE_Statens vegvesen betrakter R\xc3\xb8ssesundbrua som et verneverdig kulturminne.\n_START_SECTION_\nMedier\n_START_PARAGRAPH_\nT\xc3\xb8nsbergs Blad dekker hele T\xc3\xb8nsberg-regionen som F\xc3\xa6rder kommune er en del av. T\xc3\xb8nsbergs Blad er en dagsavis, og har lange tradisjoner i regionen; avisa ble etablert i 1870. _NEWLINE_Lokalavisen \xc3\x98yene er en lokalavis for F\xc3\xa6rder kommune, og kommer ut \xc3\xa9n gang i uka. Den ble k\xc3\xa5ra til landets beste lokalavis b\xc3\xa5de i 2006 og 2007.'